Ráðstefna um staðaranda Vesturlands verður í byrjun maí Miðvikudaginn 4. maí verður haldin á Hvanneyri ráðstefna um staðaranda Vesturlands . Ber hún yfirskriftina „ Blásið til sóknar : Staðarandi Vesturlands - innviðir - ímynd og sóknarfæri . “ Er hún haldin á vegum Samtaka sveitarfélaga á Vesturlandi og umhverfisskipulagsbrautar Landbúnaðarháskóla Íslands , með stuðningi frá sóknaráætlun . Ráðstefnunni er ætlað að leiða Vestlendinga til samtals um sérkenni sveitarfélaga og hvernig þau geta nýst sem sókn í ímyndarvinnu og atvinnutækifærum . Halldór Halldórsson formaður Sambands íslenskra sveitarfélaga setur ráðstefnuna en að henni kemur fjöldi fyrirlesara , svo sem Björg Ágústsdóttir frá Alta , Vífill Karlsson , Daði Guðjónsson frá Íslandsstofu , Sævar Freyr Sigurðsson frá Saga Travel , Bryndís Geirsdóttir frá Hinu blómlega búi og Edda Ívarsdóttir frá LbhÍ . „ Einnig hafa nemendur umhverfisskipulagsbrautar unnið mörg greiningar - og hönnunarverkefni á Vesturlandi sem verða til kynningar á ráðstefnunni . Þá verður opnuð vefsíða og mörg verkefnanna gerð aðgengileg . Sveitastjórnarfólk , ferðaþjónustuaðilar og allt áhugafólk um betri byggð er hvatt til að taka daginn frá því svo sannarlega eru sóknarfæri svæðisins mörg , “ segir í tilkynningu um ráðstefnuna . Þörf fyrir hið einstaka „ Hver staður er einstakur og hefur sína sál eða anda sem greinir hann frá öðrum . Á tímum hnattvæðingar þegar hvers kyns straumar og stefnur æða heimshorna á milli á augabragði steðjar ákveðin hætta að anda staðanna . Stöðluð uppbygging samgöngumannvirkja , bygginga og opinna svæða gerir það að verkum að ólíkum stöðum svipar sífellt meira til hvors annars . Á sama tíma eykst þörfin á hinu einstaka , sem ekki finnst annars staðar . Sú þörf er jafnt hjá þeim sem heimsækja staðina sem ferðamenn , þeim íbúum sem vilja laða til sín ný atvinnutækifæri og þeim sem leita eftir þráðum sem tengja samfélagið saman . Í þessu samhengi er staðarvitund mjög mikilvægt hugtak og mun vægi þess aukast hérlendis á komandi árum fylgi Ísland þeirri bylgju sem farið hefur um nágrannalönd okkar , “ segja Helena Guttormsdóttir , lektor og brautarstjóri LbhÍ og Hrafnkell Proppé , svæðisskipulagsstjóri höfuðborgarsvæðisins , í tilkynningunni . Enn fremur útskýra þau hvað staðarvitund er : „ Góð staðarvitund felst í því að geta greint þau fjölmörgu atriði sem staðarandinn byggir á , skilja samspilið á milli þeirra , meta þá þætti sem draga úr sérkennum og þá þætti sem styrkja þau . Þessi atriði geta átt sér stað í náttúrulegri umgjörð , byggingasögulegri arfleifð og í mannlífinu sjálfu fyrr og nú . Sem dæmi um birtingaform þessa þátta má nefna litasamspil sem má finna bæði í náttúrulegri umgjörð og mannvirkjum , Endurtekningu forma , lykt og viðmót svo eitthvað sé nefnt . “